ការសម្ភាសរបស់ឈ្មោះឡឹក ណាវី

ក៖អ្នកសម្ភាសឈ្មោះ ហេង សុជីវី ខ៖អ្នកត្រូវបានគេសម្ភាសឈ្មោះ ឡឹក ណាវី

ពត៌មានសង្ខេបឈ្មោះ ឡឹក ណាវី

*លោកយាយ ឡឹក ណាវីកើតខែ២ មានអាយុ៥៩ឆ្នាំ ការសម្ភាសនៅក្នុងឆ្នាំ២០២០ នៅក្នុងវត្តអងតាមិនក្នុងរាជធានីភ្នំពេញ។ លោកយាយមានបងប្អូន៥នាក់តែស្លាប់នៅក្នុងសម័យសង្គមផងនិងនៅពេលសម័យឥឡូវផង ដូច្នេះនៅសល់តែ៣នាក់ទាំងលោកយាយនោះទេ មកដល់សព្វថ្ងៃ។*

ក៖ ដំបូងជម្រាបសួរលោកយាយ!

ខ៖ ចាសជម្រាបកូនជម្រាបសួរ!

ក៖ ចាសលោកយាយថ្ងៃនេះចៅមានឪកាសមកសម្ភាសលោកយាយ ហើយចៅធ្វើការស្មគ្រចិត្តអោយខាងគម្រោងBYUនៅអាមេរិក! លោកយាយ!

ខ៖ ចាសៗ!

ក៖ ហើយសាលា១ហ្នឹងគេចង់ជួយចង់ក្រង់ពង្សប្រវត្តិចាស់ៗ ជីវិតរបស់ចាស់ៗជំនាន់មុន!...

ខ៖ ចាស

ក៖ ដែលធ្លាប់មានជីវិតកាលមុន ធ្លាប់ឆ្លងកាត់បទពិសោធន៏អ្វីខ្លះ ដើម្បីចង់ក្រង់ទុកអោយកូនចៅជំនាន់ក្រោយបានស្តាប់ចឹងណាលោកយាយ!

ខ៖ ចាសៗ

ក៖ ចឹងសាលាមួយហ្នឹងគេចង់ជួយចង់ក្រង់ចឹងលោកយាយអនុញ្ញាតដើម្បីអោយគេ ថតសម្លេងរបស់លោកយាយនិងរូបរបស់លោកយាយ ហើយចែករំលែកបទពិសោធន៏របស់លោកយាយអោយគេបានដឹងដែរអត់លោកយាយ?

ខ៖ ចាស

ក៖ ហើយលោកយាយបើសិនជាខាងសាលាគេមានរបស់អោយដូចជាខាង …ដូចជាគេអោយសម្លេងហ្នឹងអោយលោកយាយស្តាប់វិញ តើលោកយាយចង់ស្លាប់ដែរឬទេ ? ឬក៏ជាអត្តបទអីចឹងណាតើលោកយាយចង់មើលដែរឬទេ?

ខ៖ ចង់ស្តាប់ពីស្អី?

ក៖ ពីប្រវត្តិជីវិតលោកយាយ!...

ខ៖ អូ!

ក៖ ពីការសម្ភាសលោកយាយនៅថ្ងៃនេះគេអោយលោកយាយវិញ ឬក៏អ្វីលោកយាយចង់បានស្តាប់ដែរឬទេ?

ខ៖ អត់អីនោះទេកូន! អោយចង់ស្តាប់ក៏បានមិនអោយក៏បាន។

ក៖ ចាស

ខ៖​ចាស

ក៖ ចឹងជាដំបូងនៃការសម្ភាស ខ្ញុំឈ្មោះ ហេងសុជីវីជាអ្នកសម្ភាសលោកយាយផ្ទាល់!

ខ៖ ចាស

ក៖ ហើយចុះលោកយាយវិញមានឈ្មោះអ្វីដែរ?

ខ៖ ខ្ញុំឈ្មោះ លោកយាយ! ឡឹក ណាវី!

ក៖ ចាសលោកយាយឈ្មោះហ្នឹងត្រូវជាមួយនឹងអត្តសញ្ញាណប័ណ្ណនិងនាមត្រកូលដែរឬទេ?

ខ៖ ចាសៗ! នៅក្នុងអត្តសញ្ញាណប័ណ្ណរបស់ខ្ញុំឈ្មោះ ឡឹក ណាវី។

ក៖ ចឹងឈ្មោះលោកយាយ មានឈ្មោះហៅក្រៅផ្សេងពីហ្នឹងដែរអត់?

ខ៖ អត់ទេ កូនអត់!

ក៖ ចុះឈ្មោះលោកយាយហ្នឹងតើអ្នកណាជាអ្នកដាក់អោយដែរ?

ខ៖ ដូនតាខ្ញុំកាលពីដើមមក! គាត់ដាក់អោយកាលពីដើមមកចៅណា។

ក៖ ចាស!

ខ៖ គាត់ថាអឺ! …គាត់ស្រលាញ់ឈ្មោះខ្ញុំ ហើយពីដើមមកពីយាយនៅតូចយាយរាងល្អ! ថ្លុស ហើយល្អរោះរាយអីចឹងណា! ដល់ទៅគាត់ក៏ដាក់ឈ្មោះហ្នឹងអោយឈ្មោះ ឡឹកណាវី ! ត្រកូលឡឹក! ហើយជាប់ឈ្មោះ «ឡឹកណាវី» ចឹងមករហូតមក។

ក៖ ហឹមចាសលោកយាយ!

ខ៖ អត់មានដូរនោះទេកូន!

ក៖ ចុះឈ្មោះហ្នឹងលោកយាយដូចជាមានអត្តន័យយ៉ាងម៉េចដែរសម្រាប់លោកយាយ?

ខ៖ ខ្ញុំអត់មានដឹងថាមានអត្តន័យថាយ៉ាងម៉េចដែរ ដឹងតែថាគាត់ស្រលាញ់ គាត់ថាឈ្មោះហ្នឹងវា «ខ្ពង់ខ្ពស់»ណា៎!

ក៖ ចាស

ខ៖​ចឹងគាត់ដាក់អោយចឹងមក!

ក៖ ចុះគាត់មានដែរបានយល់សព (សុបិន្ត) នៅពេលមានកំណើតលោកយាយដែរឬទេ?

ខ៖ អូ! គាត់យលសពថា អង្គុយនៅកន្លែងវាំងអីចឹងណា( កន្លែងខ្ពស់) ចាសកាលពីដើមកំណើតមក ! ព្រោះអីខ្ញុំពីដើមកំណើតមក ខ្ញុំវាមាន២! ។ ជាតិមុនខ្ញុំកូនម្តាយខ្ញុំដែរ! ដល់ពេលខ្ញុំស្លាប់ពីជាតិមុនមកជាតិនេះកូនម្តាយខ្ញុំទៀត! ។ ហើយលោកតាឡឹកខ្ញុំហ្នឹង ស្រលាញ់ខ្ញុំ ហើយគាត់ថាភ្ជាប់ជាមួយប្អូនស្រីរបស់ខ្ញុំនោះមួយនាក់ទៀត ហើយបានខ្ញុំចាប់កំណើតជាមួយប្អូនស្រីរបស់ខ្ញុំ គាត់ដាក់ឈ្មោះ« ណាវី» ចឹងតែម្តង។

ក៖ អូ!

ខ៖​ចាស! គាត់ថា៖«ឆ្លាតណាស់ពីអឺ..ពីជាតិមុន» ឆ្លាត ហើយស្អាត កាលពីជំនាន់បារាំងហ្ហ៎!ចាស!។

ក៖ អូ!ចឹងបានគាត់ដាក់ឈ្មោះអោយលោកយាយបែបហ្នឹងណាលោកយាយ?

ខ៖ ចាស!

ក៖ ចឹងលោកយាយ អឺ! កាលពីដើមឡើយមានស្រុកកំណើតនៅឯណាដែរ?

ខ៖ ខ្ញុំនៅឯស្រុកកណ្តាលស្ទឹង ខេត្តកណ្តាល! ណាកូន!

ក៖ ចាស!ចឹងលោកយាយផ្លាស់ស្រុកមកទីនេះប៉ុន្នានឆ្នាំដែរហើយ?

ខ៖ អូ! នៅតាំងពី៩១ម៉្លេះ! ខ្ញុំមកតាំងពី៩១មក៩២ មក៩៣ ចឹងខ្ញុំនៅចាំដីអោយគេនៅឯនេះណាកូនណា! នៅជាប់វត្តនេះ មកដល់ពេលឥលូវនេះក៏ខ្ញុំអត់ទាន់មានដីដែរ! ខ្ញុំនៅជួរផ្ទះគេនៅក្បែរនេះ ហើយដល់ពេលមក ពេលខ្ញុំឈឺចឹងទៅ ក៏លោកតាសង្ឃរាជនេះលោកថា៖«អោយខ្ញុំនឹក មានអារម្មណ៏មួយថា អោយខ្ញុំជាទៅខ្ញុំបម្រើសង្ឃ » ដល់ពេលខ្ញុំជាទៅ បានរយៈពេល៣ខែខ្ញុំដើររួច! ខ្ញុំនៅបម្រើលោកមករហូតដល់ពេលឥឡូវនេះ។

ក៖ ចាស

ខ៖ នេះចឹងប្រវត្តិរបស់ខ្ញុំតាំងពីមុនរហូតមកដល់ឥឡូវចឹងណាកូន!។

ក៖ ចាសលោកយាយ ដល់ពេលលោកយាយមកនៅទីនេះតើលោកយាយមានអារម្មណ៏យ៉ាងម៉េចដែរ គិតថាខ្លួនឯងមានការរីកចំរើនឬក៏អ្វី?

ខ៖ ចាស!រីកចំរើនកូន រីកចំរើននៅក្នុងគ្រួសារ!ហើយក៏ធូរអារម្មណ៏នៅក្នុងចិត្តហើយក៏ជាសាសស្បោយ បានមានកំលាំងមានកំហែង បម្រើព្រះសង្ឃ!។

ក៖ ចាស

ខ៖ ចាស

ក៖ ចឹងនៅទីនេះមានទីតាំងគេហៅអ្វីដែរនៅវត្តនេះ?

ខ៖ ទីតាំងគេហៅ វត្តនៅពោធិសែនជ័យ!

ក៖ វត្តអ្វីដែរ?

ខ៖ វត្តអង់តាមិន ហៅវត្តសោភាកូន!

ក៖ ចាសអឺ! មុនដើមកំណើត លោកយាយមកទីនេះមុនដំបូង គេលោកយាយមកតាអ្នកណាដែរ?

ខ៖ ខ្ញុំមកតាមរយៈខ្លួនឯងមកផ្ទាល់តែម្តង មកលាក់ខ្លួនតែម្តង​កាលពីដើមឡើយ យើងដូចថារកស៊ី ជួនដូរអីបន្តិចបន្តួចហើយវាខាតនោះកូន! ដល់ពេលចឹងខ្ញុំលាក់ខ្លួន៣ខែ ខ្ញុំមានតែ២នាក់បងប្អូនទេ ខ្ញុំលាក់ខ្លួនបាន៣ខែនៅហ្នឹងចឹង ក៏បងប្អូនខ្ញុំគេរកខ្ញុំឃើញចឹងទៅ ក៏ខ្ញុំសុំគេនៅឯហ្នឹងបណ្តោយទៅ! ហើយក៏មានបងប្រុស១នាក់គាត់មានដីនៅ ក្បែរវត្តហ្នឹង គាត់អោយខ្ញុំចាំមើលដីអោយគាត់មករហូតចឹងទៅ! ។

ក៖ ចាស!

ខ៖ ចាស!

ក៖ ចុះការងារកាលពីមុនមកលោកយាយធ្លាប់ធ្វើការងារអ្វីខ្លះដែរ?

ខ៖ ខ្ញុំអត់មានធ្វើអីនោះទេកូន ខ្ញុំធ្វើអឺ! របៀបថាការងារសំណង់ អុជកៅស៊ូ! ខ្នល់ជាមួយនឹងចិនអីចឹងនោះទេណាកូនណា៎!

ក៖ ចាស

ខ៖ ចាសអត់មានការងារអីបានធំដុំនោះទេព្រោះអីយើងវាអត់ចេះអក្សរ នេះនិយាយអោយត្រង់ចឹងតែម្តង យាយអត់មានចេះអក្សរនោះទេ! តែថាកាលនុងយាយដូចថាវាឆ្លាត មានប្រាជ្ញា ចេះធ្វើនេះធ្វើនោះចឹងទៅណា។

ក៖ ចាស

ខ៖ ដូចជាបានធ្វើបាយសី! ពី២១ថ្នាក់ ចុះមក! ៩ថ្នាក់ ១២ថ្នាក់! យើងធ្វើតាមឋានៈៗវាមកណា វាពិធីក្រុងពាលីអីសូត្រមុន លើករាសី ឡើងផ្ទះ កាត់គ្រោះអីចឹងៗមក យើងមានប្រាជ្ញា ចឹងហើយបានគ្រាន់បានកំរៃចិញ្ចឹមជីវិត។ចាស!

ក៖ ចាសលោកយាយល្អមែនទែន! ហើយលោកយាយកាលពីមុនឡើយ លោកយាយអឺ! ដូចជានៅតូចៗណាតើលោកយាយចង់ចាំថាលោកយាយរៀនបានត្រឹមថ្នាក់ទីប៉ុន្នាន?

ខ៖ អត់បានរៀនអីសោះកូន! គ្រាន់តែដឹងក្តីភ្លាម! ម្តាយលោកយាយហ្នឹងគាត់ស្លាប់វិញ គាត់ស្លាប់កាលពីឆ្នាំ៧០ យើងកំព្រាម្តាយឪកាលជំនាន់នុង! យើងនៅថែប្អូន! ប្អូនពៅយើង១ប្រុស ស្រី១យើង «ដេកចឹងទៅប្អូនកោយដៃទាំងសងខាង» ពេលជំនាន់នុង ពេលជំនាន់សង្គ្រាមណាកូន! ដូចថាពេលសង្គ្រាមគេមកដល់ពលចិនតុង យើងរត់ទៅនោះ!! រត់ទៅវេនស្រេន ដល់មកដល់ហ្នឹងហើយរត់ទៅនោះ ទៅគេហៅថា«ទួលពង្រ» ចឹងទៅចាស! រត់រហូតអត់ដែរមានការសប្បាយរីករាយ ហើយឃើញ ព្រះអាទិត្យនោះទេ នៅតែក្នុងរន្ធដៅ។ រន្ធគ្រាប់ ព្រោះខ្លាចគេទម្លាក់មកចំយើងណា ដល់ចឹងយើង ចូលនៅ«ត្រង់សេ» អត់មានបានឃើញអ្វីទាំងអស់ ឃើញតែរន្ធទទូលចូលទៅនោះទេ នៅដេកនៅហ្នឹង ហូបនៅឯហ្នឹង។ ដល់ពេលទៅយូរៗឡើងបានយើងចេញមកដាក់ដាំបាយ កុំអោយឃើញ «ផ្សេងភ្លើង» បើសិនជាគេឃើញ គេទម្លាក់គ្រាប់!ចឹង! ។ ជំនាន់ខ្ញុំវាវេទនាណាស់កូន!

ក៖ ចាស! ចុះភាសាលោកយាយបានរៀនដូចជាចេះអានចេះសរសេរភាសាខ្មែរយើងបានល្អ ហើយនិងភាសាបរទេសអីចេះដែរឬទេ?

ខ៖ ខ្ញុំអត់សោះកូន!

ក៖ ចាស

ខ៖ ចាស!

ក៖ ហើយចឹងកាលនុងលោកយាយមានក្តីស្រមៃថាធំឡើងចង់ធ្វើអ្វីដែរលោកយាយ?

ខ៖ មានក្តីស្រមៃថាកាលពីមុនមក បើសិនជាកូន! ម្តាយឪពុករស់នៅហើយ គាត់មានបែបបទធូរធារ ដូចជាជំនាន់លោកតាឡឹក យាយនឹងមានគំនិតមួយ ថាយាយ«ចង់ធ្វើជាមុខរបរជួញដូរអីធំដុំ នៅផ្ទះ» អោយសប្បាយចិត្តណា! វារីកចំរើនដល់គ្រួសារ តែដល់ពេលក្រោយមកយាយកំព្រាអត់មានម្តាយអត់មានឪចឹងយាយក៏ចេះតែ«វេចសំពាយ» ដើរសព្វគ្រាប់ទេស! ដើម្បីចិញ្ចឹមជីវិតប្អូន ទម្រាំតែបានធំៗ គេមានប្តីមានប្រពន្ធរៀងៗខ្លួន។ រហូតដល់ប្អូនព្រ័តពីទ្រូងទៀត រហូតដល់ប្អូនស្រីហ្នឹង វាស្លាប់ទៅវាបន្សុលទុកកូនបាន២ស្រីទាំង២ហ្នឹង ក៏ចិញ្ចឹម វារហូតដល់ធំធាត់ ហើយរៀបការប្តីអោយទៀត! បានវាបែកពីយើងទៅ ហើយចឹងខ្លួនឯងហ្នឹងមានប្តីបាន កូន៣ ឥលូវយើងព្រ័តពីប្តីទៀត យើងនៅជាមួយគ្នាសព្វថ្ងៃទៀត។ រាល់ថ្ងៃយាយគ្មានគ្រួសារអីធំដុំនោះទេ! គ្រាន់តែថាយើងនៅវត្តហ្នឹង យើងបានហូបគ្រាប់គ្រាន់ណា បានម្ហូបឆ្ងាញ់ៗ សល់ពីព្រះសង្ឃចឹងទៅយើងបានវិចទៅផ្ទះអោយចៅញ៉ាំ អោយកូនញ៉ាំអីចឹងណាកូន! រួចបានមួយពេលៗ រឿងថាអោយសល់ដូចជាគេអត់មានសល់នោះទេ គ្រាន់តែបានរស់មួយថ្ងៃៗរៀងធូរ ហើយឆ្ងាញ់។ កាលពីមុនឡើយយើងអត់មានដែរបានរបស់ឆ្ងាញ់នោះទេចឹងណាកូន។

ក៖ ចាសលោកយាយចាស!

ខ៖ រឿងប្រវត្តិរបស់ខ្ញុំកំសត់ណាស់! ខ្ញុំអត់ចង់និយាយ!

ក៖​ហឹម!

ខ៖ហើយខ្ញុំមិនដែលពឹងផ្អែកគេនោះទេ សុំម្បីតែបន្តិចព្រោះខ្ញុំមានអ្នកមានបុណ្យស័កធំៗ មានក្មួយធំៗជីដូនមួយ ក្មួយបង្កើត គេសុទ្ធតែធំៗ គេសុទ្ធតែជាអ្នកមាន តែខ្ញុំអត់មានពឹងគេនោះទេ​ ខ្ញុំរកស៊ីដោយកំលាំងញើសឈាមខ្លួនឯង។

ក៖ ហេតុអ្វីលោកយាយបានគិតចឹងលោកយាយ?

ខ៖ មូលហេតុដោយសារតែចេស៎ ! បើយើងហារមាត់ទៅ! គេអោយយើងបានតែ១ថ្ងៃឬក៏តែ២ថ្ងៃនោះទេ ដល់ស្អែកឡើងយើងទៅទៀត ធម្មតានោះទេកូនគេមានគ្រួសារគេចឹងគេផ្គត់ផ្គង់គ្រួសារគេ! ចឹងគេមានចិត្តចង្អៀតហើយមិនចឹងហេស៎? ដូចជាកូនស្រីជាដើមមកសុំ… នែក!យាយដាំបាយតែ៣កំប៉ុងនោះទេណា សម្រាប់តែគ្រួសារយាយ កូនមកសុំនៅថ្ងៃហ្នឹងបានហូប ដល់ពេលស្អែកឡើង! កូនមកទៀតចឹងយើងត្រូវខ្វះបាយហ្នឹងហើយណា ដល់ចឹងហើយយើងគិតគំនិតរបស់យើងបានជាយើងអត់មានពឹងគេ។ ចាសយើងមានតែជួយកេ! ដូចជាអ្នកអត់ឃ្លានមករកយាយសុំ១០០០មក យាយសុំបាយ! ដល់ចឹងសុំចិត្តអត់ឃ្លានខ្លួនឯង សុខចិត្តជំពាក់គេ! យកអែបចាយទៅលក់ ហើយអោយក្រពះគេឆ្អែក យាយរាល់ថ្ងៃនេះចឹង កូនសួរប្រវត្តិតែលោកយាយអង្គុយនោះខាងនោះដឹងហើយ! លោកយាយដឹងចិត្ត! អត់ចិត្តលោបលន់អីនោះអត់នោះទេ។

ក៖ចាសលោកយាយ

ខ៖ ចាស

ក៖ លោកយាយមានបងប្អូនប៉ុន្នាននាក់ដែរ?

ខ៖ ខ្ញុំមានបងប្អូនទាំងអស់៥នាក់តែស្លាប់២នាក់នៅ៣នាក់ណា! ស្រី២ប្រុស៣ ហើយមកដល់ឥលូវនៅបងប្រុស១ ប្អូនពៅប្រុស១ហើយនិងខ្ញុំស្រី១។

ក៖ ចាស

ខ៖ ចាស

ក៖ បងប្អូនលោកយាយឈ្មោះអ្វីគេខ្លះដែរលោកយាយ?

ខ៖ បងខ្ញុំបង្អស់ឈ្មោះ ឡឹក គឹមលី! បន្ទាប់មក ឡឹកគឹមលាង! បន្ទាប់មកខ្ញុំឡឹក ណាវី!បន្ទាប់មកឡឹក ស៊ីវ៉ន! បន្ទាប់ពៅខ្ញុំ!ឡឹកម៉ាឡា! ពៅគេហ្នឹងណាកូនណា៎! មានបងប្អូន៥នាក់នៅតែ៣ទេប្រុស២ស្រី១។

ក៖ ចាសនៅអ្នកណាខ្លះដែរលោកយាយ?

ខ៖ នៅអឺ…ឡឹក គឹមលី១ ឡឹកម៉ាឡា១ហើយនិងឡឹកណាវី មួយ!។

ក៖ ហើយមកដល់ពេលឥឡូវតើគាត់នៅឯណា ហើយមានមុខរបរធ្វើអ្វីដែរ?

ខ៖ បងប្រុស ឡឹកគឹមលីហ្នឹង! នៅស្រុកកំណើត នៅឯខេត្តកណ្តាលណាកូន នៅស្រុកកណ្តាលស្ទឹង ខេត្តកណ្តាល ហើយដល់ពេលប្អូន ពៅខ្ញុំហ្នឹងគេធ្វើខាងវិស្វកម្ម នៅខាងភ្នំប្រសិទ្ធិ ហើយដល់ខ្ញុំហ្នឹងនៅហ្នឹង!។

ក៖ ចាស!

ខ៖ ចាសអត់មានជុំនោះទេ

ក៖ ចុះទំនាក់ទំនងគ្នាអី! តើលោកយាយទាក់ទងយ៉ាងម៉េចដែរ?

ខ៖ ទាក់ទងគា្នតាមរយៈទូរស័ព្ទចឹងទៅ!

ក៖ ទៅលេងទៅអីចឹង?

ខ៖ ចាស!

ក៖ ពេលបុណ្យទានអី?

ខ៖ បុណ្យទានអីគេចង់ផ្ញើលុយអោយយើងអីធ្វើបុណ្យធ្វើទានអី គេវេលុយអោយយើងមក។

ក៖ គាត់អត់មកនេះនោះទេហ្ហ៎?

ខ៖ គាត់អត់មានបានមកនោះទេ ព្រោះគាត់ធ្វើទាហានគាត់រវល់ណាស់កូន! គាត់រវល់។

ក៖ ចុះបងប្អូនរបស់លោកយាយជុំគ្នានៅក្នុង១ឆ្នាំៗ បានប៉ុន្នានដងហើយនៅឯណាដែរ?

ខ៖ នៅក្នុងរយៈពេល១ឆ្នាំៗយើងជុំបានរដូវភ្ជុំនិងចូលឆ្នាំ! ចាស! យើងទៅអឺ…បាំងស្គរ នៅស្រុកកំណើត នៅចេត្រដី ឪពុកម្តាយរបស់យើងណា! ហ្នឹងហើយជុំបានប៉ុណ្ណឹង អត់មានដែរបានជុំនោះទេ ជួនកាលដូចថាមានអាសាន្ន ទឹកលិចអីចឹងចេះតេសួរសុខទុក្ខគ្នាអីចឹងណាកូន​សួរថា៖« បងសុខសប្បាយអត់? ប្អូនសុខសប្បាយអត់?ចឹងទៅ!» ចាស!

ក៖ ចឹងលោកយាយកាលនៅពីកុមារភាពលោកយាយចង់ចាំទិដ្ឋភាពនិងមានអនុស្សោវរីយ៏អ្វីជាមួយនឹងបងប្អូនរបស់លោកយាយដែរ?

ខ៖ អូ!​អនុស្សោវរីយ៏ច្រើនណាស់កូន! បើសិនជាអោយខ្ញុំនិយាយអំពីអនុស្សោវរីយ៏ កំសត់តែម្តង អត់មានភាពសប្បាយនោះទេ។ អនុស្សោវរីយ៏! ដែលឪពុកម្តាយស្លាប់ ពេលស្លាប់ម៉ោង៦ព្រឹង រហូតដល់ម៉ោង៧យប់បានយកទៅបូជាសព! ម៉ោង១២យប់ បងប្រុសទៅដើរ ខ្តិតគួរស្រួវណា! ផ្លែស្រូវទុំហ្ហ៎ យកមកដាក់ថង់មក ដល់ភ្លឺឡើងវាហាលទៅ បុកៗទៅយកអោយប្អូនដាំបាយ! ដើរជីកត្រពាំង ដើរជីកក្តួចអីចឹងទៅ! យកមកអោយប្អូនហូប នេះប្អូនប្រុសឡឹកគឹមលីហ្នឹងណា! ។

ក៖ ចាសលោកយាយ!

ខ៖ ចាសប្រវត្តិរបស់លោកយាយ!

ក៖ ហឹម!លោកយាយអើយលោកយាយ!

ខ៖ ខ្ញុំមានប្រវត្តិពិបាកនិយាយពិបាកស្តាប់ទៀត! តែខ្ញុំមិនដែរ​និយាយប្រាប់! សូម្បីតែអ្នកស្រុកនៅហ្នឹង ក៏ខ្ញុំអត់មានដែលបាននិយាយប្រាប់ដែរ! ខ្ញុំអត់មានដែរបាននិយាយថាប្រវត្តិរបស់ខ្ញុំយ៉ាងម៉េចនោះទេ! ចាស! គេដឹងគេដឹងដោយខ្លួនគេ។! ខ្ញុំអត់ខ្ញុំទាល់ខ្ញុំក្រ អ្នកស្រុកនេះគឺដឹងទាំងអស់

ក៖ ចាសលោកយាយចឹងខ្ញុំសំណាងណាស់ចឹងដែលមកសម្ភាសលោកយាយ ហើយលោកយាយចែករំលែកបទពិសោធន៏របស់លោកយាយប្រាប់!

ខ៖ ចាស! បទពិសោធន៏របស់ខ្ញុំគឺខ្ញុំអត់ដែរមានភាពសប្បាយនោះទេកូន ទន្លេបាទី! ហើយនិងភូមិរបស់ខ្ញុំដីតែ១គីឡូនោះទេ ខ្ញុំអត់ដែរមានប្រវត្តិថា សប្បាយនៅទន្លេបាទីមានប៉ុន្នានខ្ញុំអត់នោះទេ! ខ្ញុំមានតែភាពលំបាកនៅក្នុងខ្លួន! ថែប្អូន! ចិញ្ចឹមប្អូន! ហ្នឹងប្រវតិ្តរបស់ខ្ញុំ (លោកយាយនិយាយទាំងអួរដើមក ចង់យំ) ។

ក៖ ចាសសរសើរលោកយាយដែលខំតស៊ូមក!

ខ៖ ចាសខ្ញុំតស៊ូណាស់កូន! ស៊ីឈ្នួលគេ! យកស្រូវគេ១តៅ ស្ទូងអោយគេ៣ថ្ងៃ! ១តៅយើងហូបបានតែ៥ពេលនោះទេ ១កញ្ជើងហ្នឹងណា! យើងបុកទៅហូបអោយបាន៥ពេលហ្នឹងយើងលៃ!! លៃយើងដាក់ដំឡូងជាមួយទៅ ហូបជាមួយនឹងបាយចឹងហូបទៅណា! អឹម! រួចហើយដល់ពេលស្ទួង៣ថ្ងៃហ្នឹងដកសំណាបហើយសឹងទៅស្ទូងផ្សេងទៅ ដល់យើងមកនៅនេះយើងដើរធ្វើសំណង់ យើងបេះត្រកួន យើងបេះផ្កាកំផ្លោកយកទៅលក់! បានហូបចឹងទៅ បានតែពេល…តែថាខ្ញុំច្រើនតែចិញ្ចឹមគេ! សួរបងស្រីនេះទៅដឹងហើយ(លោកយាយចង្អុលទៅលោកយាយអង្គុយជិតនោះ)! ពេលដែលលោកឆានបាយហើយចឹង យើងទូលបាយ១ស្រាកយកទៅចិញ្ចឹមគេចឹងទៅ! ពាក្យអាពាក្យអាចារាម គេច្រើនតែថាអោយយាយចេស៎៖«ផ្ទះហ្នឹងចិញ្ចឹមតែប្រុសអីចឹងណា» តែយើងអត់ធ្មត់ហើយសារអី! ដោយសារយើងតស៊ូចិញ្ចឹមគេ ដើម្បីអោយយើងរួច ផុតទុក្ខលំបាកអោយអស់ ហើយចឹងបានរួចផុតមែន! ផុតអាលំបាកហ្នឹងគឺយើងបានហូបចុកបានគ្រាប់គ្រាន់ នៅបច្ចុប្បន្ននេះណាកូន ហើយខ្ញុំនិយាយ អោយត្រង់ប្រាប់កូន ខ្ញុំអត់មានដែលមានប្រវត្តិនៅខោប៉ាវ មានលុយ១០០០០នៅក្នុងអត់ដែរមានទេ ខ្ញុំអត់ដែរមានទេ! ឥឡូវខ្ញុំមានលុយ១០០០០ទៅ២០០០០ទៅ១០០០០០ខ្ញុំមាននៅក្នុងខោប៉ាវចឹងណាកូន ដល់ពេលបច្ចុប្បន្ននេះដោយសារអ្វី? ដោយសារតែបុណ្យកុសលកាលពីមុនឡើយខ្ញុំធ្វើ! ខ្ញុំជួយគេចឹងបុណ្យកុសលហ្នឹងបញ្ជូនអោយដល់ខ្ញុំ!។ ឧទាហរណ៏ថានេះ! ចៅរបស់ខ្ញុំ២ទៅ៣ខែមុនស្លាប់នឹងលុងទឹកនៅហ្នឹង ខ្ញុំនៅអង្គុយធ្វើបាយសីនៅ​ឯហ្នឹងហើយវាលែង ហើយក៏លុងទឹកទៅ ហើយខ្ញុំអត់មាន១០០នោះទេកូនខ្ញុំប្រាប់ សួរបងទៅ! ១០០លុយខ្មែរខ្ញុំអត់ផង! តែថាបុណ្យកុសលខ្ញុំដែលខ្ញុំធ្វើប្រគែនលោក! ខ្ញុំជួយអ្នកដែលលំបាកបាន៦លាន បច្ច័យណា គេជួយតៗតែម្តង តាមរយៈទូរស័ព្ទហ្នឹង! ជួយតាំងពីនៅស្រុកក្រៅស្រុកអី ខ្ញុំបានលុយ៦លាន រហូតបានមកធ្វើបុណ្យដល់សព្វថ្ងៃ! បានបន្សល់ទុកលុយបាន៦០០ ទុកសងគេ ម្តាយជំពាក់លុយគេណា! កូនខ្ញុំចិញ្ចឹម ។ ចឹងបានថា បុណ្យកុសលគឺមានមែន ខ្ញុំជឿហើយអំពើល្អ! មិនស្រយុតនោះទេកូន!

ក៖ ចាសត្រូវហើយលោកយាយ

ខ៖ ចាសវាហុចអោយភ្លាមៗតែម្តង ខ្ញុំជឿ ខ្ញុំជឿ ខ្លួនខ្ញុំផ្ទាល់តែម្តង។

ក៖ ចាសលោកយាយ

ខ៖ ចាសខ្ញុំជឿហើយ

ក៖ ចឹងសម្រាប់ជីវិតរបស់លោកយាយ បានឆ្លងកាត់រឿងរ៉ាវបទពិសោធន៏ច្រើនណាស់លោកយាយ

ខ៖ ច្រើន!

ក៖ ចុះកាលសម័យដែរ លោកយាយបានទាន់ការសម័យជីដូនជីតារបស់លោកយាយវិញតើលោកយាយមានបានឃើញគាត់យ៉ាងណាដែរ?

ខ៖ គាត់សប្បាយ! គាត់មានគាត់រកបាន គាត់សប្បាយ ព្រោះអីលោកតាឡឹកខ្ញុំ! គាត់មានដំរី១០ គាត់ជាម៉រ! ដំរីណា! ដល់ពេលសម្តេចតាលោកចង់យារទៅស្រុកណាភូមិណាចឹង ផ្ញើសារមកលោកតាខ្ញុំគឺលោកតាខ្ញុំយកដំរីទៅហើយ!

ក៖ ចឹងសរសេរជាក្រដាសហេស៎លោកយាយ?

ខ៖ ចាស! អាក្រដាសហ្ហ៎! ចាស

ក៖​ចាស

ខ៖ ចាសគាត់យកក្រដាសធំៗ តែងតួអោយស្អាត! អឺ…យាងសម្តេចតាឡើងហើយ ដើរលេងហើយ!

ក៖ ចុះលោកតាលោកយាយឈ្មោះអ្វីដែរលោកយាយ?

ខ៖ លោកតាខ្ញុំឈ្មោះតាឡឹកហ្នឹង

ក៖ ហើយចុះលោកយាយវិញ?

ខ៖ លោកយាយឈ្មោះលោកយាយអឹម

ក៖ ចឹងគាត់ជាលោកយាយលោកតាលោកយាយខាងឪពុកឬខាងម្តាយ?

ខ៖ ខាងឪពុក!ចាស

ក៖ ចុះគាត់មានស្រុកកំណើតនៅឯណាដែរលោកយាយ?

ខ៖ ស្រុកកំណើតគាត់នៅឯហ្នឹងនៅខេត្តកណ្តាលហ្នឹង ជាស្រុកកំណើតគាត់ផ្ទាល់ហើយ។

ក៖ ចុះនៅនុងភូមិឃុំអ្វីដែរលោកយាយ?

ខ៖ ភូមិ…គេហៅភូមិកុងទិល ឃុំត្បែង! ស្រុកកណ្តាលស្ទឹង ខេត្តកណ្តាល។

ក៖ ចាសចឹងលោកយាយឃើញជីដូនជីតាខាងឪពុកលោកយាយកាលនុង តើគាត់មានចរិតលក្ខខណ្ឌៈកាចឬក៏គាត់ស្លូត?

ខ៖ អូ!គាត់ល្អណាស់ គាត់ដើរជួយតែគេនោះទេកូន! គាត់ដើរជួយតែគេនោះទេ រហូតដល់ធ្លាក់ដល់ចៅ! ដល់កូនដល់ចៅតតែម្តង! គាត់ជួយតែគេនោះទេ។

ក៖ ចាសចឹងគាត់មានដែលបានផ្តល់ដំបូម្មានដល់លោកយាយយ៉ាងណាដែរ?

ខ៖ គាត់ប្រដៅយើងគាត់ថា! យកដំរាប់តាមពូជអំបូរណា ! ពូជអំបូរយើងកាលពីដើមយើងល្អ យើងជួយគេ មិនចេះឈ្លាន្នីស ច្រណែនគេ កុំអោយមានចិត្តទោលស័កចឹងណា! ចាស!បើកចិត្តអោយទូលាយ ទោះបីជាយើងអត់យើងអត់មានអី! ចឹងជួយជាយោបល់គេ! គាត់ប្រាប់យើងចឹងណា ដល់ចឹងយើងក៏ស្តាប់តាមពាក្យហ្នឹងមក! ។ស្តាប់តាមពាក្យដែលគាត់ទូន្មានយើងគឺយើងមានគំនិត១នឹកឃើញចឹង យើងរីកចំរើននៅក្នុងខួរក្បាលយើងផង យើងមានកំលាំងនៅក្នុងចិត្តយើងផង។ចាស!

ក៖ ចាស! ចុះលោកយាយសម្រាប់ជីដូនជីតា លោកយាយខាងម្តាយលោកយាយវិញតើគាត់មានឈ្មោះអ្វីដែរ?

ខ៖ ខាងម្តាយខ្ញុំគាត់ខ្សត់ខ្សោយ គាត់ក្រ! ជីវិតគាត់កសិករណាកូន គាត់ទន់ខ្សោយជាងខាងឪពុក តែគាត់ស្រលាញ់ថា!... លោកតាខ្ញុំខាងឪពុកនោះគាត់ស្រលាញ់លោកយាយខ្ញុំខាងម្តាយ ព្រោះគាត់ស្លូត!

ក៖ ហឹម

ខ៖ ចាស! ស្លូតទាំងប្តីនិងប្រពន្ធ! គាត់ស្លូតណាស់!

ក៖ ចុះតើគាត់ឈ្មោះអ្វីដែរលោកយាយ?

ខ៖ គាត់ឈ្មោះយាយអ៊ី!

ក៖ ហើយដល់ពេលតានោះឈ្មោះអ្វីដែរលោកយាយ?

ខ៖ លោកតាហ៊ុន

ក៖ ស្រុកកំណើតរបស់គាត់វិញនៅឯណា?

ខ៖ ស្រុកកំណើតនៅអឺខាងឧត្តុងកំពង់លួងនេះកូន!

ក៖ ចឹងគាត់ទាំងអស់គ្នាជាជនជាតិខ្មែរ?

ខ៖ ខ្មែរ! ខ្មែរតែម្តងកូនខ្មែរ!

ក៖ គាត់អត់មានកាត់ចិនអីនោះទេហ្ហ៎?

ខ៖ អត់ទេអត់! ខ្មែរតែម្តង

ក៖ ចឹងខ្មែរសុទ្ធ!

ខ៖ តែគាត់ស្រលាញ់ចឹង គាត់ដាក់ឈ្មោះចឹង សុទ្ធតែឈ្មោះ២ចឹងណា។

ក៖ ចាសៗ ចុះលោកយាយចរិតលក្ខខណៈរបស់គាត់វិញយ៉ាងម៉េចដែរ?

ខ៖ គាត់ល្អណាស់កូន ទាំងលោកយាយលោកតាខាងឪពុកខាងម្តាយអីទាំងអស់ យាយតាខាងឪពុកនិងម្តាយគឺគាត់ល្អទាំងអស់!។

ក៖ចុះដំបូន្មានគាត់វិញលោកយាយ?

ខ៖​ចាសដំបូន្មានរបស់គាត់ល្អ! រហូតដល់មកចៅ! ហើយចៅរហូតមកដល់បងប្រុសរបស់ខ្ញុំនិយាយជាមួយប្អូនស្រីណា​សុទ្ធតែ«ខ្ញុំបាទ! » អត់មានដែលងែង!អញ!ហង់!អីនោះអត់ទេ។

ក៖ ចាស

ខ៖ ចឹងហៅយើងស្រែក! អាឡូ! ដាក់គាត់ចឹងគាត់ថា៖«បាទ!អូនម៉េចដែរ?»ចឹងទៅណា!

ក៖ ចាស

ខ៖ គាត់ប្រើពាក្យល្អៗណាស់!

ក៖ ចាសលោកយាយចឹងចុះឪពុកម្តាយរបស់លោកយាយវិញ អឹមលោកយាយមានដឹងពីរឿងរ៉ាវជីវិតរបស់ពួកគាត់យ៉ាងណាដែរកាលនុង?

ខ៖ អឺ!..ឪពុករបស់ខ្ញុំគាត់គ្រូភ្លេង! ភ្លេងបុណ្យយើង ភ្លេងខ្មែរយើងហ្នឹង! ភ្លេងការហ្នឹង!

ក៖ ចាស

ខ៖ គាត់អត់មានធ្វើអីនោះទេ គាត់ដើរលេងតែភ្លេងនោះទេ! រួចហើយម្តាយរបស់ខ្ញុំគាត់នៅតែផ្ទះគាត់ធ្វើ! នៅតែមេផ្ទះ ធ្វើការងារផ្ទះនោះទេ។

ក៖ ចាស

ខ៖ ចេះមើលថែរក្សាកូនមើលថែរក្សាតែប៉ុណ្ណឹងនោះទេ គាត់អត់មានដែលធ្វើអីនោះទេ ម្តាយឪពុកខ្ញុំគាត់ស្រលាញ់គ្នាណាស់។

ក៖ ចាសលោកយាយ

ខ៖តែចៃដន្យគាត់ស្លាប់ហ្នឹងដោយសារតែសង្គ្រាម ហើយកាលជំនាន់នុងយើងអត់មានពេទ្យអីមើលដូចជាគេនៅពេលឥឡូវនេះនោះទេ។

ក៖ ហឹមសង្គ្រាមជំនាន់លន់ណល់!

ខ៖ ចាស!សម័យលន់ណល់!

ក៖ ចឹងគាត់អឺ…ពេលគេទម្លាក់គ្រាប់បែកមកឆេះផ្ទះឆេះអីចឹងលោកយាយ!

ខ៖ ចាសគាត់ទម្លាក់គ្រាប់បែកមកឆេះផ្ទះ!កូន!

ក៖ អូស្តាយមែនទែន!

ខ៖ ចាសជំនាន់នុងឆេះផ្ទះ!

ក៖ ចឹងផ្ទះលោកយាយកាលពីមុនរូបរាងម៉ូតយ៉ាងណាដែរ?

ខ៖ អូផ្ទះរបស់ខ្ញុំជាផ្ទះធំណាស់! ផ្ទះមានដំរី មិនមែនផ្ទះតូចនោះទេ !

ក៖​ចាសត្រូវហើយលោកយាយ

ខ៖ ចាស! ផ្ទះធំណាស់! ផ្ទះក្បឿង ធំស្បឹងតែម្តង! ជំនាន់កាលប៉ុលពតអត់មានឆេះនោះទេ តែគេយកផ្ទះខ្ញុំហ្នឹងធ្វើជាផ្ទះបាយ!​ធ្វើជាផ្ទះរួចហ្ហ៎! កាលជំនាន់នុងគេហូបបាយរួម គេចែកបាយតាមក្រុមៗ! ផ្ទះខ្ញុំធំណាស់តែថាមកដល់ពេលឥឡូវនេះអត់មានកេរអាករអីនោះទេខ្ញុំ! ចឹងព្រោះអីយើងចាកចេញពីស្រុកហ្ហ៎។

ក៖ ចាសចឹងផ្ទះហ្នឹងលោកយាយចាំថា ឪពុកម្តាយរបស់លោកយាយអ្នកធ្វើឬក៏ជួលគេធ្វើ?

ខ៖ តាំង! កេរតាំងពីលោកតាឡឹកហ្ហ៎

ក៖ អូ!ចាស!

ខ៖ ចាស! បើសិនជាផ្ទះលោកយាយខាងម្តាយអាហ្នឹងជាផ្ទះរបស់គាត់ តៀមនោះទេ! តែមិនមែនតៀមនោះទេ ផ្ទះខ្ពស់ដែរ តែថាផ្ទះប៉ាំងឬស្សី!

ក៖ ចាស

ខ៖ បើសិនជាផ្ទះខាងឪពុករបស់ខ្ញុំកេរខាងដូនតាខាងឪពុកនោះផ្ទះធំ!

ក៖ ចាស

ខ៖​ចាស

ក៖ លោកយាយមានអឺ! ត្រូវបានឪពុកម្តាយគាត់និយាយប្រាប់អំពីរឿងជិវិតរបស់លោកយាយពីដំណើរគាត់រៀបការនុង តើហេតុអ្វីបានជាគាត់រៀបការ?

ខ៖ អាហ្នឹង​គឺគេស្រលាញ់តាមពូជគាត់ស្លូត!​ គេ! លោកតាខាងឪពុកនោះគាត់ស្រលាញ់តាមពូជលោកយាយខាងម្តាយនេះគាត់ស្លូតណា! គាត់ស្លូតអត់ចេះទាស់ទាញ អត់ចេះច្រណែនគេចឹងណា! គាត់ស្លូត ដល់ចឹងហើយទៅគ្រួសាហ្នឹងមានកូនស្រី២ហើយចឹងតែមានសភាពរៀបសារនៅក្នុងលក្ខខណៈ ស្រីខ្មែរចឹងណាកូនណា! គាត់ស្រលាញ់ថាចឹង បានជាគាត់តថាបាន១ហើយបាន១ទៀត។កូនរបស់គាត់ស្រី២គាត់ដណ្តឹងបានទាំង២! គាត់ស្រលាញ់ចឹង។

ក៖ ចាសលោកយាយ!

ខ៖ ហឹម

ក៖​ចឹងសម្រាប់លោកយាយផ្ទាល់តែម្តងណា! ដល់ពេលលោកយាយបានធំហើយ បានដឹងពីដំណើរជីវិតរបស់ឪពុកម្តាយលោកយាយ ហើយនិងបានមកដល់លោកយាយដែលបានឆ្លងកាត់បទពិសោធន៏ណា ចឹងតើលោកយាយមានបានគិតថាតើមានរឿងអ្វីដែលបានធ្វើអោយលោកយាយ ចង់ចាំជាងគេដែលធ្វើអោយលោកយាយបំភ្លេចមិនបានសោះ?

ខ៖ រឿងដែលបំភ្លេចមិនបានដោយសារចេស៎! យើងរាល់ថ្ងៃយើងតូចចិត្តដែរ ដូចថាកាលពីមុនមកយើងពូជពង្សវត្រកូលខ្ពង់ខ្ពស់ហាស៎! ដល់ពេលឥលូវនេះយើងធ្លាក់ខ្លួនដោយសារ យើងកំព្រាហើយយើងដូចថាខ្វះមុខខ្វះក្រោយដូចថាយើងមិនបាន ពីជំនាន់មុនចឹងណា យើងតូចចិត្តនៅត្រង់ហ្នឹងហេស៎! ព្រោះអីកាលយើងពីដើមមកយើងមានយើងបាន យើងទៅណាទៅនៃក៏គេកោតសរសើរថា«គ្រួសារត្រកូលឡឹកល្អណាស់» អោយតែលឺឈ្មោះគ្រួសារត្រកូលឡឹកអ្នកណាក៏គេចង់ ឃើញគេចង់ស្គាល់ដែរ ប៉ុន្តែឥឡូវធ្លាក់ខ្លួនឯង !មកពួននៅអត់មានអ្នកណាដឹងនោះទេ! ចាស! ក្មួយខ្ញុំដូចជាទ្រីភាព និយាយថាចឹងចុះ គេតាមរកខ្ញុំនេះ គេចង់ជួយខ្ញុំណា គេចង់អោយខ្ញុំមានផ្ទះនៅចង់អោយខ្ញុំធូរធារដូចអ្នកស្រុក ព្រោះអីគេចង់ជួយអ្នកស្រុកច្រើនហ្ហ៎​តែថាខ្ញុំអត់នេះនោះទេ ខ្ញុំប្រាប់បងខ្ញុំថាមិនបាច់ប្រាប់ ខ្ញុំអត់មានចង់ជួបវានោះទេ ខ្ញុំអត់ទេ! ដល់ចឹងបើសិនជាជួយបង បានត្រឹមបង! មិនបាច់ប្រាប់ថាខ្ញុំនៅនេះនោះទេ ខ្ញុំអត់នោះទេ! ។ខ្ញុំចាំដីអោយគេ២០ឆ្នាំជាងណា គេអោយខ្ញុំ៣០០ ហើយខ្ញុំបោះលុយគេវិញ! ចឹងខ្ញុំចេញតែខ្លួនទទេរនោះទេ! ខ្ញុំអត់យកលុយហ្នឹងនោះទេ៣០០! ព្រោះអីកាលជំនាន់ដែលគាត់អោយយើងនៅគាត់ថា អោយយើងនៅម៉ាជីវិត! រហូតដល់គាត់ចង់អោយកូនរបស់គាត់មកនៅគាត់អោយ យើងចេញ ហើយអោយយើងរកមើលផ្ទះឯណាបានរៀងល្មមៗតម្លៃរៀង៥០០០ទៅ១០០០០អីគាត់ទិញអោយ! ដល់ទៅពេលគាត់យកកូនគាត់មក គាត់អោយយើងចេញ ហើយអោយយើង៣០០ ហើយដល់ពេលយើងអត់មានស្គាល់ក្រដាសដុល្លា៣០០នោះទេ មិនដឹងថាក្រដាស១០០នោះយ៉ាងម៉េចនោះទេ សួរតែបងទៅដឹងហើយ (គាត់ចង្អុលទៅយាយអង្គុយនៅនេះនោះ)

គ៖ គាត់អត់ស្គាល់លុយដុល្លានោះទេ!

ខ៖ ខ្ញុំអត់មានស្គាល់លុយដុល្លានោះទេអូន! ចាំបានតែក្រដាស​អា១ដុល្លាៗរូបហ្នឹងនោះទេ! «បងតើអាហ្នឹងក្រដាសប៉ុន្នាន?» បងថា« ក្រដាស២០រៀល» ចឹងណាកូន។

ក៖ ចាស!

ខ៖ យាយល្ងង់ដល់ថ្នាក់ថាលុយ២០អត់ដឹងថាក្រដាសប៉ុន្នាននោះផង

ក៖ កាលនោះអត់សូវចាយអត់សូវដឹងលោកយាយ

ខ៖ មករហូតដល់ឥឡូវហ្នឹង សួរយាយនេះមើល!

ក៖ ដល់ឥឡូវហ្នឹង

គ៖ គាត់អត់មានស្គាល់នោះទេលុយដុល្លា!

ក៖ ចឹងពេលយាយលុយទុកអីចឹងយាយធ្វើយ៉ាងម៉េចដែរទៅ?

ខ៖ លុយស្រុកយើងស្គាល់! ហើយគិតឆាប់ដឹងទៀត!​

គ៖ បើសិនជាលុយដុល្លាអត់!

ខ៖ នៅថ្ងៃមួយគេយកបាសី១ធឿ គេហុចក្រដាស២០ហេស៎?(សួរលោកយាយនៅជិតនោះ) ២០ចឹងតើត្រូវអាប់អោយគេប៉ុន្នាន! ២០០០០ហេស៎?

គ៖( យាយសើច!)ហាៗ!!

ខ៖ តើត្រូវអាបអោយគេវិញប៉ុន្នាន? យី! អាប់អោយគេតែ២០០០០ម៉េចបើសិនជាក្រដាសគេឡើងដល់២០! ។នែក!!យើងអត់មានស្គាល់នោះទេ! ចឹងអាម្ចាស់លុយនោះ គេសើចយើងគេថាយើងធ្វើពុត តែថាតាមពិតយាយអត់ស្គាល់មែន! ចិត្តយើងត្រង់!

គ៖ គេចង់អោយដុល្លាអោយគាត់ ចឹងគាត់ដឹងតែក្រដាស១ដុល្លា និង៥ដុល្លាទេ គាត់ចំណាំរូប។

ខ៖ (លោកយាយសើច) ហាៗ!!

ក៖ ចាសយាយចឹងបកពីជីវិតយាយកាលពីសម័យមុនមក តើយាយកាលនុង ពីជំនាន់ប៉ុលពតមក លោកយាយជួប…

ខ៖ ចាសជួបឆ្អែតតែម្តង

ក៖ ហ្នឹងហើយនៅពេលចូលជំនាន់ប៉ុលពតមកលោកយាយនិងក្រុមគ្រួសារ គេជម្លាសទៅឯណាដែរ?

ខ៖ ខ្ញុំនៅស្រុកហ្នឹងដ៏ដែរ!តែគ្រាន់តែថាគេអោយខ្ញុំទំនប់ គេអោយខ្ញុំលេងសិល្បៈ! ដូចថាត្រូវសនិបាទអីធំៗចឹងគេអោយយើងឡើងទៅគោរពទង់ជាតិច្រៀងអីចឹងទៅណា! ច្រៀងគោរពទង់ជាតិ លេងសិល្បៈអីចឹងទៅ! គេអត់អោយយើងហត់នឿយនោះទេ ហើយឪពុកយើងនៅតែលេងភ្លេងដ៏ដែរ! ក្រុមសិល្បៈទៅណាឪពុកយើងទៅឯនុងដែរ។កាលជំនាន់នុងណា!

ក៖ ចាសលោកយាយ!

ខ៖ ចាស!

ក៖ ហើយលោកយាយចឹងកាលនៅក្នុងសម័យប៉ុលពតនុង តើគេប្រើលោកយាយអោយធ្វើអ្វីគេខ្លះ?

ខ៖ ខ្ញុំអត់មានធ្វើអីនោះទេកូន! ខ្ញុំអត់ធ្វើអីទេ! ហាត់តែសិល្បៈលេងតែសិល្បៈនោះទេ! អត់ដែរទៅធ្វើអីហត់នឿយនោះទេ យើងនៅកុមាររីនៅឡើយទេ យើងនៅជំទន់ណា។

ក៖ ចាស!

ខ៖ តែថាចំណែកឯប្អូនពៅស្រីខ្ញុំដែលស្លាប់ទៅហ្នឹង! ហ្នឹងទូលអាចម៏គោ ដើរកាត់ស្លឹកតាដៀងខេតអីចឹងទៅណា នៅបែកគ្នាណា

ក៖ ប្អូនស្រីលោកយាយ?

ខ៖ ប្អូនស្រីខ្ញុំដែលស្លាប់ទៅហ្នឹង!មានប្អូនស្រី១ហើយខ្ញុំ១ ហើយនិងមានប្អូនពៅ១ ប្អូនពៅប្រុស បងប្រុស២ ទាំងអស់វា៥ យល់?!

ក៖ ចឹងបែកគ្នាទាំងអស់?

ខ៖ បែកទាំងអស់ មកដល់ពេលឥលូវ នៅតែ៣នាក់នោះទេ ស្លាប់អស់២ហើយ។

ក៖ ចឹងដូចជានៅសម័យប៉ុលពតហ្នឹងលោកយាយដូចជាដឹងសុខទុក្ខបងប្អូនលោកយាយឬក៏ម្តាយឪពុកអីគាត់នៅហ្នឹង តើមានដែលបានទៅលេងគ្នា?

ខ៖ អត់! អត់ដែរជួបគ្នាទេ។

ក៖ ចាស!

ខ៖ ទាល់តែបែកឆ្នាំ៧៩ហ្នឹងបានជួបគ្នា!

ក៖ ចុះសម័យប៉ុលពតហ្នឹងតើលោកយាយមានឃើញប៉ុលពតយកមនុស្សទៅសម្លាប់ចោលនឹងភ្នែករបស់លោកយាយដែរឬទេ?

ខ៖ អូ! ឃើញហ្នឹងភ្នែកតែម្តងកូន!ព្រោះអីនៅកន្លែងលោកយាយនៅហ្នឹង ជិតនៅកន្លែងគេសម្លាប់មនុស្សនៅ ទន្លេបាទីហ្នឹង! ហ្នឹងយាយមើលឃើញទាំងភ្នែកៗតែម្តង មើលឃើញគេដឹកទាំងខ្សែៗ គេចង់អាដៃអំបោះនេះ ហែលទៅទាំងខ្សែៗទៅ! ហើយចឹងគ្រួសារលោកយាយហ្នឹង ក៏ស្លាប់ជំនាន់ប៉ុលពតហ្នឹងក៏ច្រើនដែរ មានឪពុកធំ បងជីដូន១ទាំងអស់១១នាក់ ចឹងយាយអត់មានអោយសភាពការហ្នឹង រើរុះឡើងមកវិញនោះអត់មានទេ! អត់ចង់បាន យាយអត់ចង់ទទួលយកនោះទេណា ។

ក៖ ហឹម

ខ៖ ព្រោះអីវាលំបាកពេក! ចាសលំបាកពេក!

ក៖ ចាសលោកយាយចឹងសម្រាប់សម័យជំនាន់នុងមានដូចជាលោកយាយដែលបន់ថាអោយឆាប់ដាច់ឆាប់ៗដែរឬទេ?

ខ៖​ដូចអត់នឹកស្មាន តែកាលជំនាន់នុងខ្ញុំលេងអឺ សិល្បៈ ខ្ញុំលឺសូរមេរបស់ខ្ញុំហ្នឹងគាត់និយាយថា គាត់ប្រាប់ថា ស្រុកយើងអត់ស្រួលនោះទេ យើងជិតបែកសង្គ្រាមហើយ ថាប៉ុលពតអីគេ វៀតណាមគេមករំដោះយើងហ្ហ៎។

ក៖ ចាស

ខ៖ ចឹងគ្រាន់តែនិយាយចឹងហើយរំលងតែបាន១អាទិត្យនោះទេ បែកតែម្តង! ដល់ពេលបែកចឹងទៅ គេអោយយើងឡើងទៅភ្នំ គេអោយឡើងទៅថៃហ្ហ៎ តែខ្ញុំថា« ខ្ញុំអត់ទៅទេ» ព្រោះអីខ្ញុំអាណិតប្អូនខ្ញុំវានៅតូច!ចឹងខ្ញុំចុះឡើងមករកប្អូនខ្ញុំ ពេលនោះខ្ញុំឡើងទៅលើវាលរិនអីហើយ ទៅដល់ភ្នំក្រវាញហើយតែខ្ញុំត្រលប់មកវិញ! ខ្ញុំថាខ្ញុំអត់ទៅនោះទេ​ខ្ញុំត្រលប់មកវិញ គិតទៅតែ២ថ្ងៃនោះទេធ្វើដំណើរមកស្រុក ធ្វើដំណើរទាំងយប់ទាំងថ្ងៃបានមកដល់ស្រុក ដល់ពេលមកដល់ជួបប្អូនស្រីដែលស្លាប់ទៅនិងហើយប្អូនពៅ ហើយនិងបងប្រុស១ដែលស្លាប់ជំនាន់សង្គ្រាមហ្នឹង! បងប្រុសខ្ញុំស្លាប់នៅសង្គ្រាម បើសិនជាឥឡូវគាត់ឡើងផ្កាយហើយ គាត់ឡើងសមូហភូមិដល់ហើយចឹងទៅគាត់ត្រូវគ្រាប់ណា! ។

ក៖ ចាសលោកយាយ!

ខ៖ គាត់ធ្វើទ័ពជាមួយវៀតណាមហ្ហ៎!

ក៖​ដល់ពេលដាច់មកភ្លាមៗតើក្រុមគ្រួសារមានបានជុំគ្នាដែរឬទេ?

ខ៖ ជុំកូនជុំ! ជុំបានប្អូនប្រុស ហើយនិងប្អូនស្រីហ្នឹង ហើយនិងបងប្រុសអត់មានទាន់ជុំនោះទេ ដល់បងប្រុស គេជម្លាស់ឡើងទៅភ្នំ ដល់ពេលរយៈពេលបាន៣ខែ បានបងប្រុសមក បានជុំ​ជាមួយនឹងបងប្រុសទៀត! បាននៅជុំគ្នាហ្នឹង។

ក៖ ចាសដល់ពេលជុំហើយតើលោកយាយមានបានប្របកបមុខរបរអ្វីដែរ?

ខ៖ ដល់ពេលបានជុំគ្នាហើយ បានប្រកបមុខរបរធ្វើស្រែចំការនៅឯស្រុកចឹងទៅណា។

ក៖ ចាស!

ខ៖ ចឹងបានធ្វើស្រែចំការនៅឯស្រុក ដល់ចឹងបានខ្ញុំទើបតែមកនៅនេះ ទើបតែឆ្នាំ៩១និង៩២ហ្នឹងនោះទេ កាលពីដើមខ្ញុំនៅស្រុកខ្ញុំ ហើយធ្វើស្រែចំការអីចឹងណាកូនណា!

ក៖ ចាសលោកយាយចាស!ចឹងជីវិតរបស់លោកយាយ ដែលបានជួបប្រទាស់មកមានច្រើនចឹងណាលោកយាយ!

ខ៖ មានច្រើន លំបាកច្រើន ទើបតែមកធូរស្រណុកសុខស្រួល ដេកស្រួល មកនៅហ្នឹងនេះនែក! វាធូរដូចថាយើងអត់មានផ្ទះមែនប៉ុន្តែអារម្មណ៏យើងក៏ល្អ ដូចថាយើងហូបចុកអីវាឆ្ងាញ់គ្រាប់គ្រាន់ចឹងណា!

ក៖ ចាស

ខ៖ ហ្នឹងហើយដោយសារអី ដោយសារបុណ្យ ផលបុណ្យយើងធ្វើ។

ក៖ ចុះលោកយាយកាលសម័យនោះលោកយាយការនៅអាយុប៉ុន្នាន?

ខ៖ ខ្ញុំការអាយុខ្ទង់១៥ទៅ១៦ឆ្នាំ

ក៖ អូ! ហើយកាលនុងឪពុកម្តាយអ្នករៀបចំអោយឬក៏ស្រលាញ់គ្នាដែរលោកយាយ?

ខ៖ ឪពុកម្តាយរៀបចំអោយអ៊ីបងប្អូន! ព្រោះអីយើងអត់មានឪពុកម្តាយទេ។

ក៖ ចឹងបងប្អូនរៀបចំអោយ?

ខ៖ ចាសបងប្អូនជីដូន១អីគេរៀបចំអោយចឹងណា

ក៖ យាយដែរស្គាល់លោកតាអត់ចឹងកាលនុង?

ខ៖​ខ្ញុំស្គាល់តើ!

ក៖ ចឹងស្គាល់គ្នាមុន?

ខ៖ (លោកយាយច្រឡំស្មានតែសួរឪពុកម្តាយលោកយាយ) ព្រោះអីឪពុកម្តាយខ្ញុំស្លាប់នៅនឹងដៃខ្ញុំ! ខ្ញុំស្គាល់ ខ្ញុំទាន់ដល់តាឡឹក យាយអឹមខ្ញុំ លោកតា យាយអ៊ីខ្ញុំ គឺខ្ញុំទាន់ទាំងអស់។

ក៖ ស្គាល់! ត្រូវជាស្វាមីលោកយាយណា តើយាយមានស្គាល់គ្នាមុនថ្ងៃរៀបការអត់?

ខ៖ អូ! ហ្នឹងត្រូវជាសាច់ឈាម

ក៖ ចឹងយាយស្គាល់មុនហើយចឹងណ្ណ៎!

ខ៖ ត្រូវជាជីដូនមួយ( លោកយាយចង់ថាជីតួតមួយ)

ក៖ តែអត់មានធ្លាប់ដែរស្រលាញ់គ្នានោះទេយាយ?

ខ៖​អត់ទេ! ខ្ញុំអត់!អត់មាន! ព្រោះបែកគ្នាអត់មានស្គាល់សោះ ដល់ទៅពេលគេចង់បាន បានស្គាល់នៅពេលនុង!

ក៖ អូ!

ខ៖ អត់ដែរស្គាល់ អត់ដែរឃើញ អត់ដែរស្គាល់កាលពីសង្គមចាស់មកអត់មានដែរបានឃើញគ្នានោះទេ។

ក៖ ចាស!

ខ៖ តែថាឪពុកម្តាយខាងប្រុសហ្នឹងគេស្គាល់យើង គេស្រលាញ់យើង​គេសួរយើងតាំងពីពេលយើងនៅតូចៗ

ក៖ អូចឹងមានន័យថាគាត់កក់ លោកយាយទុក ហាសៗ

ខ៖ អឹ! គ្រាន់តែបែកឆ្នាំ៧៩ភ្លាម គាត់មកភ្លាមគាត់ថា៖«នាងប៉ាវា មុននឹងស្លាប់ទៅ អោយអញភ្ជាប់ពាក្យជាមួយហែង!» គាត់ថាចឹងណា!

ក៖ ចាស

ខ៖ ហើយចឹងឪពុកខ្ញុំគាត់ថាអត់ទេ! កូនលោកបងនោះចង់បានហើយ ចឹងចាំអោយវាគ្រប់ការសិន យើងក្រមុំ

ក៖ ចាស

ខ៖ ចឹងចាំក្រមុំសិនចាំគាត់រៀបការអោយ! ហើយយាយហ្នឹងគាត់អត់ព្រមនោះទេ អត់ទេ បើសិនជាអាអូនឯងអត់អោយបង គាត់ដាក់ទំនាយអោយកូនហ្នឹងរកស៊ីមិនមានអីចឹងណា។

ក៖ អូ!

ខ៖ ហ្នឹងហើយគាត់និយាយថា ចាស់បុរាណគាត់ជឿ។

ក៖ ចាស

ខ៖ ហើយបានរៀបការជាមួយនឹងគាត់មក!

ក៖ហឹមចាសលោកយាយ!

ខ៖ តែដល់ពេលឥលូវហ្នឹងយាយបានបែកគ្នាជាមួយនឹងគាត់ដែរ។

ក៖ មូលហេតុអ្វីដែរលោកយាយ?

ខ៖ មូលហេតុគាត់មានប្រពន្ធទៀត យើងដើរចេញ យើងអត់

ក៖ អត់ទ្រាំ! ចឹងតើលោកយាយមានកូនដែរឬទេលោកយាយ?

ខ៖ ខ្ញុំមានកូន មានកូន៣នាក់!

ក៖ ៣នាក់

ខ៖ ចាស

ក៖ ចុះគាត់ឥឡូវនៅឯណាហើយពួកគាត់ធ្វើអ្វីដែរលោកយាយ?

ខ៖ កូន១បួស កូនពៅ ហើយកូន២នៅជាមួយនឹងខ្ញុំ! ផ្ទាល់!

ក៖ ចាសគាត់បានរៀនសូត្រដល់កំរិតណាដែរ?

ខ៖ ហឹមរៀនបានតិចណាស់អូនអើយ! តាំងពីពេលយាយឈឺមករៀនបានតិច តាំងពីពេលយាយឈឺមកកូនឈប់រៀន កូនទី២ឈប់រៀន កូនទី៣នៅរៀន ដល់ទៅហើយពេលនៅរៀនៗចឹងដល់ពេលខ្ញុំដើររួច បានរយៈពេល៣ខែ​ខ្ញុំដើររួច កូនបួស! បួសមកដល់សព្វថ្ងៃនេះ មកដល់ពេលឥលូវហ្នឹងអាយុបាន១៩ហើយ! ។

ក៖ ហឹមចាសលោកយាយ

ខ៖​ចាស

ក៖ ចឹងតើគាត់ទាំងអស់គ្នាមានដែលបានធ្វើអោយលោកយាយលំបាកចិត្តអ្វីដែរលោកយាយ?

ខ៖ ដឹង! ដឹងថាម៉ែលំបាក! តែគ្រាន់តែគ្រួសារខ្ញុំវាគ្មានសម្បតិ្តមែនតែខ្ញុំមានទ្រព្យកូន! ។

ក៖ ចាស

ខ៖ តែថាកូនអត់មានធ្វើអោយលំបាកណា! កូនអត់ធ្វើអោយលំបាកចិត្ត កូនអត់មានកើតទុក្ខថាអូខ្លាចកូនដើរទៅនេះទៅនោះ ដើរលេងដូចថាវាមិនសមភ្នែកញាតិអីចឹងណា! ព្រោះខ្លួនជាស្រីណា។

ក៖ ចាស

ខ៖ អត់នោះទេ ព្រោះអីកូនខ្ញុំ ជាមនុស្សល្អចាស!

ក៖ ចាសលោកយាយចឹងដល់ពេលថ្ងៃអនាគតទៅតើលោកយាយចង់បានអ្វីគេឬក៏មានប្រាថ្នាអ្វីគេដែរ?

ខ៖ អឹមចំណាស់នេះហើយមិនដឹងទៅប្រាថ្នាអ្វីនោះទេកូន ជីវិតផ្ញើនៅនឹងវត្ត! ចាស់ទុំទៅហ្ហ៎! គ្រាន់តែថាបានខំរក អោយកូនហូបចុកវាឆ្ងាញ់ អោយវាមានជីវិតទៅ អោយវាល្អទៅ អោយវាប្រឹងប្រែងខ្លួនវាទៅល្អចឹងទៅណា ហើយដល់ពេលចំណែកយាយនេះគឺយាយ គ្មានប្រាថ្នាអ្វីទាល់តែទៀតនោះទេ ព្រោះអីវាចំណាស់ណាស់ទៅហើយ! ។

ក៖ ចុះរឿងអ្វីដែលធ្វើអោយលោកយាយសប្បាយចិត្តជាងគេលោកយាយ?

ខ៖ សប្បាយចិត្តត្រង់ថាយើងផុតទុក្ខអាលំបាកវា អត់ផ្ទះនៅមែនតែវាមានសេរីភាពវាអត់មានលំបាករឿងកូន អត់មានលំបាករឿងអីៗសព្វបែបយ៉ាងចឹងណា។

ក៖ ចាស!

ខ៖ យើងនឹកឃើញថាអឹមរកបានប៉ុន្នានហូបប៉ុណ្ណឹង អោយតែគម្រប់១ជាតិហ្នឹងសិន។

ក៖ ចាស

ខ៖ បើសិនជាមានជាតិក្រោយទៀតចាំគិតទៀតទៅ

ក៖ តើពេលដែលលោកយាយលំបាកចិត្តជាងគេ តើលោកយាយតែងតែធ្វើអ្វីដែរ?

ខ៖ មិនធ្វើអីនោះទេ ចុកទូរស័ព្ទលេង!

ក៖ ហាក់លោកយាយ!

ខ៖ មើលពត៍មានអីចឹងទៅ

ក៖ ហាក់លោកយាយចេះប្រើស្មាតផូនដែរហេស៎លោកយាយ?

ខ៖ នេះកូនគេទិញអោយ!នោះ!! ហាៗ អានេះមួយអានោះមួយ ហាៗ

ក៖ ចាសហើយចឹងបាន២ទៀត!

ខ៖ហាៗ

ក៖ ហាៗចឹងបានកូនជួយច្រើនចឹង! ចឹងកូនលោកយាយបានចេញធ្វើការងារហើយលោកយាយ?

ខ៖ ចាសធ្វើការហើយ!

ក៖ ចាស

ខ៖ ធ្វើដេរ!​

ក៖ ចាសចឹងលោកយាយមកដល់ពេលឥឡូវអាយុប៉ុន្នានដែរហើយ?

ខ៖ អាយុ៥៩ហើយ

ក៖ ចុះថ្ងៃខែឆ្នាំកំណើតរបស់លោកយាយ ?

ខ៖ កើត!...ហែស! ដល់សួរចឹងពិបាកឆ្លើយដែរ! ចឹងទាល់តែមើលនៅក្នុងអត្តសញ្ញាណប័ណ្ណ!

ក៖ អត់អីនោះទេលោកយាយ!ចឹងចុះឆ្នាំខ្មែរយើងតើលោកយាយមានបានចាំដែរអត់?

ខ៖ ឆ្នាំខ្មែរយើងកើត នៅឆ្នាំចិន

ក៖ ឆ្នាំអ្វីដែរលោកយាយ?

គ៖ ចូលឆ្នាំចិនមានតែខែ២ហ្នឹងហើយ

ខ៖ ហ្នឹងហើយខែ២!

ក៖ ចឹងឆ្នាំខ្មែរយើងចូលជាឆ្នាំជូតឆ្លូវខាលថោះអី?

ខ៖ ខាលកូនខាល

ក៖ ចាស

ខ៖​ចាស

ក៖ ចាសៗលោកយាយចឹងអរគុណលោកយាយសម្រាប់ថ្ងៃនេះ សម្រាប់ការចំនាយពេលនៅក្នុងការសម្ភាសណាលោកយាយ

ខ៖​ចាសៗ

ក៖ ចឹងអឺ! បើសិនជាខាងសាលារៀនBYUនៅសហរដ្ឋអាមេរិកគេចង់ដាក់សម្លេងយាយនិងសុំថតរូបយាយ១ដែរដើម្បីទុក នៅលើគេហៈទំព័រដែលមានអាស្រ័យដ្ឋានwww.cambodianoralhistory.byu.edu ដើម្បីអោយកូនចៅជំនាន់ក្រោយគេមានឳកាសចូលទៅស្តាប់ពាក្យពេចន៏របស់យាយនៅថ្ងៃនេះចឹងណា!

ខ៖ ចាស

ក៖ ចឹងយាយអនុញ្ញាតតើយាយហេស៎?

ខ៖ មានអីថតទៅ! ហាៗ

ក៖ ចាសលោកយាយ!

ខ៖ (លោកយាយនិយាយលេង៖ ហើយជួយតែ១០០០មក ហាៗៗ)

គ៖ ហាៗ

ក៖ ខាងសាលារៀនគេធ្វើគម្រោងហ្នឹងដើម្បីជួយចង់ក្រងទុកចឹងណា!

ខ៖ ចាស

ក៖ ចាសចឹងការសម្ភាសនៅថ្ងៃហ្នឹង អឺ..ត្រូវបានបញ្ចប់ហើយ និងសង្ឃឹមថាលោកយាយនិងក្រុមគ្រួសារទាំងអស់គ្នា បានសុខសប្បាយទាំងអស់គ្នាលោកយាយ

ខ៖​ចាសអោយបានសុខសប្បាយអោយសុខ!កុំអោយមានរឿងអ្វីតទៅទៀត!

ក៖ ចាសលោកយាយ! ចឹងថ្ងៃសម្ភាស ថ្ងៃទី១៨ ត្រូវជាខែ១០ ឆ្នាំ២០២០ចាស! ខ្ញុំឈ្មោះ ហេងសុជីវីនិងលោកយាយផងដែរ អរគុណគម្រោងដែលបានធ្វើ គម្រោងមួយនេះឡើងដើម្បីជួយចង់ក្រង់ពង្សវប្រវត្តិប្រជាជនខ្មែរយើងណាលោកយាយ។

ខ៖ ចាស!ៗ

ក៖ ចាសៗអរគុណ!​